Ágreiningur um framkvæmdir sem tengjast hótelbyggingu Á fundi bæjarráðs Akraness í gær var lagður fram samningur vegna aðkomu Akraneskaupstaðar að hótelbyggingu Langasands ehf á lóð við golfvöllinn , en þar er áætlað að golfklúbburinn Leynir fái aðstöðu . Einnig var á fundi bæjarráðs kynntur samningur við golfklúbbinn Leyni um byggingu nýrrar vélageymslu við golfvöllinn en á lóðinni sem hótelbyggingunni er ætlað að rísa á er núverandi vélageymsla klúbbsins . Áætlað er að bygging nýrrar vélageymslu kosti 16 - 17 milljónir króna , en ekki er gert ráð fyrir þeirri framkvæmd í fjárhagsáætlun bæjarins . Ágreiningur er um þessa samninga í bæjarráði . Hrönn Ríkharðsdóttir fulltrúi Samfylkingar gerði bókun varðandi báða samningana og óskaði eftir frekari upplýsingum . Varðandi fyrirhugað hótel spurðist Hrönn fyrir um rekstraráætlun og ýmsa hluti varðandi fjármögnun framkvæmdarinnar , svo sem skilyrði Byggðastofnunar um aðkomu bæjarins að hótelbyggingunni . Í bókun sinni vegna samnings um byggingu vélageymslunnar telur Hrönn hann ganga þvert á samhljóða samþykkt bæjarstjórnar frá 27. apríl síðastliðnum um starfshóp vegna uppbyggingar íþróttamannvirkja . Hún spurðist meðal annar fyrir um hver hafi gert umræddan samning fyrir hönd bæjarins um byggingu vélaskemmunnar , en hann mun hafa verið undirritaður á svæði Leynis 1. maí , sama dag og samningur við hestamenn um lagfæringu reiðvallar var undirritaður á Æðarodda . Bæjarráð samþykkti að leggja báða samningana fyrir bæjarstjórn og bæjarstjóra falið að afla umbeðinna upplýsinga og senda til bæjarfulltrúa .